钦定古今图书集成/历象汇编/庶征典/第095卷 > 《祷雨记前》屠隆
## 钦定古今图书集成/历象汇编/庶征典/第095卷 > 《祷雨记前》屠隆

屠隆为颍上之明年，是为万历戊寅。四月，有事寿春，
四之日大风。明日，人言颍上大雨雹伤麦苗。隆方食，
忧惧，食噎几殆。归视东郊，原野几空，稽颡谢过，自伤
为令亡状：“皇天嫁祸我民。”仰天而哭。已入中庭，对邑
父老又哭。父老曰：“天祸下民远矣。他郡邑雹灾者，汴梁以北，建业以南多有之。宁独颍上，使君无为自苦。”
隆曰：“风雨不避灌坛乎？余实不德，以召此殃也，奈何
以他郡邑为解？”至五月，又大旱。为文祷于城隍，又祷
于张龙王之神。会里人召村巫降神，妄言祸福，隆察
其有异，絷之，而廉得其诈。祷二日不雨，隆曰：“天之困
隆深矣，而雹为灾，民已重不堪，而又加之岁旱，宁有
噍类者？”隆乃赤日暴中庭，从朝至暮。越二日，又不雨。
博士诸生齐民心怜余，环而涕泣者以百千数。曰：“颍
邑小不贫，粟犹支一二年。岁旱，民不即至死也，而胡
以苦使君至此？”极为隆谢曰：“隆不独为吾民，且以尽
吾心焉。天降灾吾邑，而且泄泄然息阴就凉，以自为
愉快。吾愳重有戮辱，繄独为民故？吾暴日中，苍苍凉
凉，处一室，则惄焉如”焚矣。为文告于神者三，始顿首
谢过，乞怜其辞哀。已而激切，语涉不逊，命迁神对。暴
日中日晡乃已。即夕云起，诘朝而雨，明日又雨，然阴
云如黛，雨不甚霑足。隆又愳，入祷元帝庙。既出，隆忽
与同官曰：“盍与诸君返元帝庙待雨乎？”遂返入后殿，
俄见上帝像，坐群神东偏，隆惊曰：“此何为？”同官曰：“其
上故有玉皇阁下神像，修阁，阁成而不上，今且数年
于兹矣。”隆曰：“天子祀上帝，诸侯祀封内山川，即神像
下邑安得有之？而又令居群神东偏，彼群神奚而安
也？且《记》称上帝所居，常有红云拥护，虽真仙罕得见
其面，而令居，湫隘，近樵竖简甚矣。天之降罚，无乃是
乎？即奚以专罪令为也？”于是亟命上之，隆与同官免
冠顿首，伏地不敢仰视。先是尝谋上神像，聚三百人
不能动而止，至是才四十人耳，如云登焉。异哉！是时
日向暝矣，应时大雨竟夕，四郊霑足。自是连日大雨。
“呜呼，又异哉！夫上帝高拱上清，其灵气当不在是，乃
维天聪明，何不烛矣！矧又百神在邪？应时澍雨，理或
有之。雹而旱，旱而祷，不得”雨，祷而得雨而又微，盖至
是而后大雨如响也。入祷元帝庙即出矣，复入何为
乎？呜呼，可畏哉！朝出祷，夕还内舍，穷日夜不休，形容
憔粹无人色。家人谓隆遂𫘤，相视而泣。妇心怜隆，亦
同隆夜，匍伏稽首达旦，期在必得雨乃已。心又私计
祷祠如此，而神卒不应，将遂谓窅冥不可诘。嗟乎，讵
谓其如响也，神理孔章，可畏哉！隆于此滋惴惴愳矣。
世之贪残恣睢负心者，岂诚为天道神明远哉？隆谓
此事可用自警，亦可以警世也。故记之。